Illyustrativ foto Yangi dunyoga kelgan chaqaloqlarni astmadan himoya qilishda uyda mushuk boqish qo‘l kelishi mumkin. Kopenhagen bolalar astmasi tadqiqot markazi (COPSAC) olimlari shunday xulosaga kelishdi. Ularning tadqiqoti haqida Journal of Allergy and Clinical Immunology jurnali yozmoqda. Olimlar ushbu kasallikka chalinish ehtimoli yuqori bo‘lgan guruhga kiritilgan 377 bolani tekshirib, aniqlashlaricha, kasallik uyg‘otuvchi TT-genotipi mushuklar bor vaqtda "faolligini yo‘qotadi". Bunda uyda it boqilishi ayni genlarga hech qanday ta’sir ko‘rsatmagan. Tadqiqotning yetakchi mutaxassisi Yakob Stokholmning aytishicha, bu mushuklarning uyga olib kiradigan zamburug‘lar va bakteriyalar bilan bog‘liq bo‘lishi mumkin. Ammo olimlar, hozircha, mushuklar inson geniga qanday ta’sir qiladi?, degan savolga aniq javob topishgani yo‘q. "Agar biz ushbu mexanizmlarni izohlay olsak, ularni to‘sib qo‘yishimiz va kasallikdan himoya qilishimiz mumkin bo‘lardi", — degan Stokholm.